PATVIRTINTA

Kauno Juozo Naujalio muzikos

gimnazijos direktoriaus

2020 m. gruodžio 30 d. įsakymu Nr. VĮ-138

**KAUNO JUOZO NAUJALIO MUZIKOS GIMNAZIJOS DARBUOTOJŲ BENDRAVIMO IR ETIKOS TAISYKLĖS**

**I SKYRIUS**

**BENDROSIOS NUOSTATOS**

1. Kauno Juozo Naujalio muzikos gimnazijos (toliau – Gimnazija) darbuotojų bendravimo ir etikos taisyklės (toliau – Taisyklės) nustato gimnazijos mokytojų, administracijos ir kitų darbuotojų (toliau – Gimnazijos darbuotojai) bendražmogiškąsias bei profesinės etikos vertybines nuostatas ir moralaus elgesio principus, svarbiausias vengtino elgesio normas, kurių įsipareigoja laikytis visi darbuotojai.

2. Taisyklių paskirtis – palankaus mikroklimato kūrimas, neetiško elgesio prevencija.

3. Taisyklių tikslas – puoselėti mokyklos bendruomenės narių santykius, saugančius žmogiškąją vertę ir orumą, savo etišku elgesiu rodyti pavyzdį mokiniams.

**II SKYRIUS**

**PAGRINDINIAI ETIKOS PRINCIPAI**

4. Gimnazijos darbuotojai savo veikloje vadovaujasi šiais pagrindiniais elgesio ir veiklos principais:

4.1. pagarbos;

4.2. teisingumo;

4.3. žmogaus teisių pripažinimo;

4.4. atsakomybės;

4.5. sąžiningumo;

4.6. atidos ir solidarumo.

5. Pagarbos principas – vadovaudamasis šiuo principu gimnazijos darbuotojas pripažįsta, kad bendravimas grindžiamas abipuse pagarba ir pasitikėjimu ir, konfidencialumu bei supratimu, kad visa tai turi teigiamos įtakos gerai savijautai.

6. Teisingumo principas – Gimnazijos darbuotojas pripažįsta mokinių ugdymosi poreikių įvairovę, atsižvelgia į kiekvieno mokinio socialinės, kultūrinės aplinkos ypatumus ir yra nešališkas vertindamas dalyvavimą bendruomenės gyvenime, spręsdamas konfliktus.

7. Žmogaus teisių pripažinimo principas – Gimnazijos darbuotojas nepažeidžia žmogaus teisių ir teisėtų interesų, pozityviai priima kito žmogaus nuomonę, gerbdamas kiekvieną asmenį, atsižvelgdamas ir pripažindamas kiekvieno žmogaus ir jo socialinės kultūrinės aplinkos ypatumus. Gimnazijos darbuotojas siekia būti nešališku ir pagarbiai elgtis su mokiniais, jų tėvais (globėjais, rūpintojais), kolegomis ir bendruomenės nariais, t. y., neturi leisti, kad socialiniai, rasiniai, kalbiniai, religiniai arba kiti veiksniai darytų įtaką jo elgesiui.

8. Atsakomybės principas – Gimnazijos darbuotojas veikia kaip profesionalas, nuolat tobulina savo profesines kompetencijas.

9. Sąžiningumo principas – Gimnazijos darbuotojas savo profesinėje veikloje sąžiningai naudoja Gimnazijos turtą, priemones ir finansus, laikosi švietimo įstaigos vidaus tvarkos taisyklių, šalies švietimo politikos. Pedagogas atsakingai naudojasi savo padėtimi, nepiktnaudžiaudamas mokinio (padėtimi) priklausomybe bei pasitikėjimu ir nenaudoja to savo interesų bei asmeninės naudos tikslais. Pedagogas teikia teisingą informaciją apie savo patirtį, profesinę padėtį ir kompetenciją.

10. Atidos ir solidarumo principas – vadovaudamasis šiuo principu Gimnazijos darbuotojas jautriai ir dėmesingai bendrauja su mokiniais, jų tėvais (globėjais, rūpintojais), kitais artimais šeimos nariais, kolegomis ir bendruomene, siekdamas geros visų bendruomenės narių savijautos, savo veiksmais įrodydamas suprantąs kitų žmonių emocinę būseną.

**III SKYRIUS**

**GIMNAZIJOS DARBUOTOJŲ ĮSIPAREIGOJIMAI**

11. Kiekvienas Gimnazijos darbuotojas turi:

11.1. puoselėti pagarbius savitarpio santykius su kiekvienu bendruomenės nariu;

11.2. palaikyti Gimnazijos siekius, etiškai elgtis tiek Gimnazijoje, tiek už jos ribų, tinkamai reprezentuoti jos vardą, nepakenkti Gimnazijos reputacijai ir bendriesiems interesams vykdydamas bet kokią veiklą;

11.3. vadovautis skirtingų lyčių lygybės principu, būti tolerantiškiems kitaip mąstantiems, kitų tautybių, rasių, religinių bei politinių įsitikinimų atstovams;

11.4. siekiant išvengti konfliktų, svarbius klausimus svarstyti viešai;

11.5. pagarbiai atsiliepti apie kolegos pedagoginius, profesinius gebėjimus ir asmenines savybes, esant reikalui kolegiškai patarti ir padėti vieni kitiems;

11.6. kiekvienas Gimnazijos darbuotojas turi be baimės, tačiau korektiškai ir geranoriškai kolektyve aptarti esamas negeroves, jis turi būti teisingai suprastas, tik kaip siekiantis pagerinti darbuotojų profesinę kultūrą.

11.7. konfliktinėse situacijose elgtis tolerantiškai ir savikritiškai, išklausyti visų pusių argumentus ir ieškoti objektyvaus sprendimo, neturėdamas asmeninio išankstinio nusistatymo;

11.8. saugoti Gimnazijos turtą, nenaudoti jo politinei ir religinei veiklai, privačiam verslui arba asmeniniams poreikiams tenkinti ir neleisti to daryti kitiems asmenims;

11.9. skatinti palankią santykių, komandinio darbo atmosferą, savitarpio pasitikėjimą;

11.10. mokyklos vadovų ir kolektyvo narių bendravimas pagrįstas korektiškais santykiais, teisėti nurodymai vykdomi pasiliekant teisę turėti savo nuomonę visais klausimais ir taktiškai ją išsakant;

11.11. neskelbti konfidencialios informacijos, kuri patikima tvarkyti (naudotis) darbo metu;

11.12. nesutikimą su kolegų nuomone, pastabas dėl jų darbo rezultatų arba profesinės veiklos trūkumų stengtis išsakyti asmeniškai, korektiškai, nekritikuojant jų asmeninių savybių, tarpusavio bendravimą grįsti mandagumu ir tolerancija;

11.13. neatlikti veiksmų, kuriais daromas spaudimas kolegai arba mokiniui (-iams), naudojantis savo padėtimi, siekiant nepelnyto įvertinimo arba norint nuslėpti nesąžiningus veiksmus;

11.14. neviešinti ir viešai neaptarinėti konfidencialios informacijos (darbo užmokestis, karjeros ketinimai, kompetencija, asmens duomenys, asmeniniai reikalai ir asmeninės savybės, elgesys, gyvenimo būdas, apranga ir kt.) apie darbuotojus;

11.15. netoleruoti nesąžiningos profesinės konkurencijos tarp kolegų, visiems darbuotojams skirtos informacijos slėpimo, smulkmeniškų konfliktų bei intrigų eskalavimo;

11.16. sąmoningai neriboti ir neignoruoti mokytojų, mokinių tėvų bei kitų bendruomenės narių išsakomos nuomonės apie priimamus reikšmingus bendruomenei sprendimus.

**IV SKYRIUS**

**BENDRAVIMO IR ETIKOS TAISYKLIŲ ĮGYVENDINIMAS**

12. Mokyklos darbuotojai įsipareigoja laikytis bendravimo ir etikos taisyklių ir rūpintis jų veiksmingumu.

13. Gimnazijos darbuotojų bendravimo ir etikos taisyklių priežiūrą atlieka direktoriaus įsakymu penkeriems metams patvirtinta Etikos komisija, susidedanti iš 5 mokyklos darbuotojų: 4 pedagoginių darbuotojų, išrinktų mokytojų tarybos posėdyje, ir 1 techninio personalo darbuotojo, išrinkto techninio personalo susirinkime.

14. Etikos komisijos pirmininką, pirmininko pavaduotoją ir sekretorių slaptu balsavimu renka Etikos komisijos nariai. Posėdžius šaukia ir jiems vadovauja Etikos komisijos pirmininkas. Jeigu gautas prašymas susijęs su Etikos komisijos pirmininku, posėdį šaukia ir jam vadovauja komisijos pirmininko pavaduotojas.

15. Priežastis pradėti nagrinėjimą dėl Gimnazijos darbuotojų bendravimo ir etikos taisyklių pažeidimo yra pareiškėjo rašytinis pareiškimas su pateiktais faktais (anoniminiai pareiškimai nesvarstomi), visuomenės informavimo priemonėse pateikta informacija apie mokykloje pažeistas bendruomenės narių teises.

16. Komisija privalo išnagrinėti gautą pareiškimą, priimti sprendimą ir raštu (pasirašytu Komisijos pirmininko) atsakyti pareiškėjui arba suinteresuotajam asmeniui ne vėliau kaip per 30 kalendorinių dienų nuo pareiškimo gavimo dienos. Komisija pareiškimo išnagrinėjimo terminą gali pratęsti motyvuotu sprendimu.

17. Gimnazijos darbuotojas, dėl kurio gautas pareiškimas, informuojamas apie jo turinį (pateikiama pareiškimo kopija). Jis pateikia raštu paaiškinimus per 5 darbo dienas nuo informavimo dienos.

18. Komisijos nariai privalo laikytis konfidencialumo ir neskleisti informacijos apie tiriamą medžiagą, kol atliekamas tyrimas.

19. Už Gimnazijos darbuotojų bendravimo ir etikos pažeidimus, atsižvelgiant į jų sunkumą, taikytinos moralinio poveikio priemonės (pvz., pastaba, įspėjimas ir pan.).

20. Etikos komisijos sprendimai yra rekomendacinio pobūdžio Gimnazijos direktoriui priimant sprendimą dėl darbo sutarties pratęsimo, dėl darbuotojo skyrimo į aukštesnes pareigas, atestuojant aukštesnei kvalifikacinei kategorijai gauti bei kitais atvejais.

**V SKYRIUS**

**BAIGIAMOSIOS NUOSTATOS**

21. Laikytis bendravimo ir etikos taisyklių – asmeninis darbuotojo, siekiančio tinkamai ir kokybiškai atlikti savo pareigas, didinti profesijos prestižą ir pasitikėjimą šalies švietimo sistema, įsipareigojimas ir garbės reikalas.

22. Gimnazijos darbuotojai su bendravimo ir etikos taisyklėmis supažindinami elektroninėmis ryšio priemonėmis.

23. Bendravimo ir etikos taisyklės skelbiamas viešai gimnazijos interneto svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_